《中秋翫月宴友》
宋代·陈舜俞

秋风清且劲，夜月澄无哗。
月当澄清间，百倍常光华。
金盘挂滉澄，水鉴磨痕瑕。
未离碧海久，渐到黄道斜。
嫦娥琼肌滑，羞死吴宫娃。
蟾蜍银窟寒，不穴死水蟆。
依稀闻兔捣，仿像见桂花。
岂止数千里，已照万人家。
都人尤侈盛，时节惜芳佳。
楼台延皓魄，帘幕去周遮。
交错宴子女，嘈杂鸣箫笳。
清影落酒盏，爽气侵巾纱。
常明复置烛，掷果如散沙。
而我旅其间，甚贫亦可嗟。
遂召朋友云，可饮文字耶。
客来俄满堂，风棱森镆铘。
主人出对客，衰病植蒹葭。
所共天上景，能如富者奢。
污樽荐醅蚁，獠羞错鱼虾。
释焉帽与带，果止柰与瓜。
高言抗峥嵘，冲灵坦凹窳。
情亲弗委曲，论极成纷拿。
寒棱入吟骨，欢意自天涯。
不因斗柄转，岂信漏刻赊。
无端鸡三号，渐引鼓五挝。
良会诚惜已，同心又何加。
残辉促坐席，晓意生微霞。
明发作此诗，遗我异时夸。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。